
[bookmark: TextBodyBegin]Az Európai Parlament,
–	tekintettel a Belaruszról szóló, 2020 augusztusa után elfogadott számos korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a 2020. augusztus 9-i csalárd elnökválasztás óta a Lukasenka-rezsim szisztematikusan elnyomja a politikai aktivistákat, a civil társadalmat, a médiát, a szakszervezeteket, a másként gondolkodókat és ezek védelmezőit, és több tízezer embert vett önkényesen őrizetbe;
B.	mivel Lukasenka bejelentette, hogy hetedik elnöki megbízatásának megszerzése érdekében indul a 2025-ös elnökválasztáson;
C.	mivel a Belaruszban fogva tartott 1350 politikai fogoly közül sokan életveszélyes körülményeknek vannak kitéve, és többen életüket vesztették a börtönben;
1.	követeli, hogy a belarusz hatóságok azonnal és feltétel nélkül bocsássanak szabadon minden politikai foglyot és önkényesen fogva tartott személyt;
2.	mély aggodalmát fejezi ki számos politikai fogoly, köztük Maria Kalesznyikava, Szjarhej Cihanouszki, Mikalaj Sztatkevics, Alesz Bjaljacki, Makszim Znak, Viktar Babarika, Ihar Loszik, Palina Szarenda-Panaszjuk, Pavel Szevjarinyec, Aljakszandr Jarasuk, Mikita Zalatarou és Jana Pincsuk, akik közül sokakat hónapok vagy évek óta teljes elkülönítésben tartanak, súlyos egészségügyi problémákkal küzdenek, mint például Maria Kalesznyikava és Andrzej Poczobut, és elszigeteltségnek, rossz bánásmódnak és kínzásnak vannak kitéve;
3.	sajnálatosnak tartja, hogy az Oroszországban és Belaruszban fogva tartott politikai foglyok és nyugati polgárok szabadon bocsátására irányuló közelmúltbeli erőfeszítések nem segítettek a belarusz politikai foglyokon; fokozott erőfeszítéseket szorgalmaz szabadon bocsátásuk érdekében;
4.	sürgeti a belarusz hatóságokat, hogy tartsák tiszteletben a fogvatartottak emberi jogait, nyújtsanak tájékoztatást helyzetükről, biztosítsák részükre a szükséges orvosi ellátást, és tegyék lehetővé a kapcsolatfelvételt az ügyvédek, a családtagok és a Vöröskereszt Nemzetközi Bizottsága számára;
[bookmark: _GoBack]5.	megismétli az EU-hoz és tagállamaihoz intézett azon felhívását, hogy támogassák a politikai foglyokat és családjaikat oly módon, hogy minden lehetséges alkalommal kérik azonnali szabadon bocsátásukat, beidézik a rezsim nagyköveteit, hogy bizonyítékot kérjenek a foglyok állapotáról és tartózkodási helyéről, egyszerűsítik a vízumok és az ideiglenes személyazonosító okmányok megszerzésére vonatkozó eljárásokat a Belaruszból menekülők számára, és rehabilitációt, gyakorlati és pénzügyi támogatást biztosítanak;
6.	felhívja az EU-t és tagállamait, hogy bővítsék és erősítsék meg a Belaruszban tapasztalható elnyomásért felelős személyekkel és szervezetekkel szembeni szankciókat;
7.	aggodalmát fejezi ki a száműzetésben élők üldözése miatt, például hogy visszaélnek az Interpol elfogatóparancsaival a politikai ellenfelek nem uniós országok általi kiadatása érdekében; felszólítja Szerbiát, hogy tartózkodjon Andrej Hnyot belarusz újságíró kiadatásától, és felszólítja az EU-t és a tagállamokat, hogy kövessék nyomon ügyét; aggodalmát fejezi ki amiatt, hogy 2020 óta 300 000 belarusz kényszerült elhagyni Belaruszt, és politikai üldöztetésnek van kitéve külföldön;
8.	felhívja az EU-t és tagállamait, hogy törekedjenek arra, hogy felelősségre vonják a Lukasenka-rezsimet bűncselekményeiért, és alkalmazzák az egyetemes joghatóság elvét;
9.	utasítja elnökét, hogy továbbítsa ezt az állásfoglalást az alelnöknek/főképviselőnek, a Tanácsnak, a Bizottságnak, a tagállamok és a Szerb Köztársaság kormányainak és parlamentjeinek, az Emberi Jogok Európai Bíróságának, az Európa Tanácsnak, az Európai Biztonsági és Együttműködési Szervezetnek, valamint a belarusz demokratikus erők és a Belarusz Köztársaság de facto hatóságainak.

